**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈԿՏԵՄԲԵՐԻ 18-Ի N 1709-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

1. **Իրավական ակտի ընդունման անհրաժեշտությունը**

 Ներկայացվող նախագծի ընդունման նպատակը Հայաստանի Հանրապետության կառավարության 2021 թվականի հոկտեմբերի 18-ի N 1709-Լ որոշմամբ (այսուհետ՝ որոշում) սահմանված միջոցառուման շրջանակներում շահառուներին 2022 թվականի հունվար և փետրվար ամիսների դրամական օգնության վճարումը Արցախի Հանրապետության 2022 թվականի պետական բյուջեի միջոցների հաշվին ապահովելն է:

**1.1. Կարգավորման հարաբերությունների ներկա վիճակը և առկա խնդիրները**

Որոշմամբ հաստատվել է պատերազմի հետևանքով Արցախի Հանրապետությունից տեղահանված կամ Արցախի Հանրապետությունում բնակելի անշարժ գույքը կորցրած քաղաքացիներին 6 ամիս ժամկետով ամսական դրամական օգնություն տրամադրելու միջոցառումը, որի շրջանակներում աջակցություն է տրամադրվում ՀՀ կառավարության 2020 թվականի նոյեմբերի 21-ի N 1820-Լ (300000 դրամ) կամ ՀՀ կառավարության 2020 թվականի դեկտեմբերի 10-ի N 2021-Լ (250000 դրամ) որոշումներով հաստատված միջոցառումների շրջանակներում աջակցություն ստացած (տվյալները վճարման ցուցակում ներառված) քաղաքացիներին:

Ընդ որում, գործող կարգավորումների համաձայն՝ միջոցառման շրջանակներում դրամական օգնության գումարները կարող են վճարվել պետական բյուջեի, ինչպես նաև տեղական և միջազգային կազմակերպությունների կամ ֆիզիկական անձանց կողմից։

Որոշման շահառուներին արդեն իսկ ամսական դրամական աջակցությունը վճարվել է 2021 թվականի սեպտեմբեր-դեկտեմբեր ամիսների համար, սակայն 2022 թվականի հունվար և փետրվար ամիսներին աջակցություն վճարելու համար անհրաժեշտ ֆինանսական միջոցները բավարար չեն:

Հայկական Կարմիր խաչի ընկերությունը հայտնել է իր պատրաստակամությունը վճարելու մի խումբ քաղաքացիների իր միջոցների հաշվին։

Մնացած շահառուներին աջակցություն տրամադրելու համար լրացուցիչ ֆինանսական միջոցների հատկացման անհրաժեշտություն է առաջացել:

* 1. **Առկա խնդրի առաջարկվող լուծումը**

Հաշվի առնելով վերը նշվածը՝ առաջարկվում է ընդունել ներկայացվող նախագիծը, որով Արցախի Հանրապետության աշխատանքի, սոցիալական և միգրացիայի հարցերի նախարարության կողմից խնդրո առարկա միջոցառման շրջանակներում աջակցության իրավունք ձեռք բերած անձանց 2022 թվականի հունվար և փետրվար ամիսների համար կհատկացվի դրամական օգնություն՝ Արցախի Հանրապետության 2022 թվականի պետական բյուջեի միջոցների հաշվին։

**2. Կարգավորման առարկան**

Ներկայացված նախագծով առաջարկվում է սահմանել, որ խնդրո առարկա միջոցառման շահառուներին հասանելիք դրամական օգնության մի մասը (շուրջ 1.7 մլրդ․ դրամ) կվճարվի Արցախի Հանրապետության աշխատանքի, սոցիալական և միգրացիայի հարցերի նախարարության կողմից, Արցախի Հանրապետության 2022 թվականի պետական բյուջեի միջոցների հաշվին՝ ՀՀ աշխատանքի և սոցիալական հարցերի նախարարության միասնական սոցիալական ծառայության կողմից տրված շահառու անձանց ցուցակների հիման վրա։

Բացի դրանից, նախագծով նախատեսվում է, որ 2022 թվականի հունվար և փետրվար ամիսների դրամական օգնության գումարների վճարման համար Արցախի Հանրապետության աշխատանքի, սոցիալական և միգրացիայի հարցերի նախարարության կողմից ֆինանսավորված, սակայն շահառուների կողմից բանկին մինչև 2022 թվականի հուլիսի 29-ը վճարման պահանջ չներկայացվելու դեպքում չվճարված գումարները մինչև 2022 թվականի օգոստոսի 5-ը վերադարձվում են Արցախի Հանրապետության պետական բյուջե։

Ընդ որում, տեղեկատվությունը բանկերի և Արցախի Հանրապետության աշխատանքի, սոցիալական և միգրացիայի հարցերի նախարարության միջև փոխանակվելու է ՀՀ աշխատանքի և սոցիալական հարցերի նախարարության միասնական սոցիալական ծառայության միջոցով։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում կապահովվի Հայաստանի Հանրապետության կառավարության 2021 թվականի հոկտեմբերի 18-ի N 1709-Լ որոշմամբ հաստատված միջոցառման շրջանակներում Արցախի Հանրապետությունում հաշվառված կամ փաստացի բնակված քաղաքացիներին 2022 թվականի հունվար և փետրվար ամիսների աջակցության վճարման գործընթացը նաև Արցախի Հանրապետության 2022 թվականի պետական բյուջեի միջոցների հաշվին։

**4. Կապը ռազմավարական փաստաթղթերի հետ**

**«**Հայաստանի Հանրապետության կառավարության 2021 թվականի հոկտեմբերի 18-ի N 1709-Լ որոշման մեջ փոփոխություն և լրացումներ կատարելու մասին» Հայաստանի Հանրապետության կառավարության որոշման նախագիծը չի բխում ռազմավարական փաստաթղթերից, այն նպատակ ունի ապահովելու պատերազմի հետևանքով Արցախի Հանրապետությունից տեղահանված կամ Արցախի Հանրապետությունում բնակելի անշարժ գույքը կորցրած քաղաքացիներին 6 ամիս ժամկետով ամսական դրամական օգնություն տրամադրելու միջոցառման շրջանակներում 2022 թվականի հունվար և փետրվար ամիսների աջակցության վճարման գործընթացը Արցախի Հանրապետության 2022 թվականի պետական բյուջեի միջոցների հաշվին։

**5. Տեղեկանք**

«Հայաստանի Հանրապետության կառավարության 2021 թվականի հոկտեմբերի 18-ի N 1709-Լ որոշման մեջ փոփոխություն և լրացումներ կատարելու մասին» **ՀՀ կառավարության որոշման** նախագծի ընդունման կապակցությամբ Հայաստանի Հանրապետության պետական բյուջեում եկամուտները և ծախսերը չեն ավելանա: Անհրաժեշտ 1.7 մլրդ դրամը կհատկացվի Արցախի Հանրապետության 2022 թվականի պետական բյուջեի միջոցների հաշվին։